SAMBIRO 78
Yesu Wakapharazganga Uthenga wa Ufumu
Yesu wakati wabatizika waka, wakamba kupharazga kuti: ‘Ufumu wa Chiuta uli pafupi.’ Ŵasambiri ŵake ŵakamulondezganga apo wakazingiliranga mu Galileya na Yudeya. Yesu wakati wawelera kukwake ku Nazarete, wakanjira mu sunagoge. Wakajura buku la Yesaya ndipo wakaŵazga kuti: ‘Yehova wanipa mzimu utuŵa kuti nipharazge makani ghawemi.’ Kasi wakang’anamuranga vichi? Wakang’anamuranga kuti chifukwa chikuru icho Chiuta wakamupira mzimu utuŵa ntchakuti wapharazge makani ghawemi. Kweni ŵanthu ŵakakhumbanga kuti wachitenge minthondwe. Kufuma apo, wakaphalira ŵanthu kuti: ‘Uchimi uwu wafiskika muhanya uno.’
Wakafumako ku Nazarete na kuluta ku Nyanja ya Galileya, ndipo wakasanga ŵasambiri ŵake ŵanayi, awo ŵakaloŵanga somba. Wakaŵachema kuti: ‘Nilondezgani, ndipo nimuzgoraninge ŵalovi ŵa ŵanthu.’ Ŵanthu aŵa ŵakaŵa Petrosi, Andireya, Yakobe, na Yohane. Nyengo yeneyiyo, ŵakaleka bizinesi yawo yaulovi na kumulondezga. Ŵakenda mu Galileya mose, ŵakapharazganga vya Ufumu wa Yehova. Ŵakapharazganga mu masunagoge, misika, na misewu. Ŵanthu ŵanandi chomene ŵakamulondezganga kulikose uko wakalutanga. Mbiri ya Yesu yikafika kulikose, m’paka ku Siriya.
Nyengo yinyake, Yesu wakapeleka nkhongono ku ŵasambiri ŵanyake kuti ŵachizgenge ŵanthu na kufumiska viŵanda. Ŵanyake ŵakendanga nayo apo wakapharazganga msumba na msumba kweniso muzi na muzi. Pakaŵaso ŵanakazi ŵakugomezgeka awo ŵakateŵeteranga Yesu na ŵasambiri ŵake. Ŵanakazi aŵa ŵakaŵa Mariya Magadala, Yowana, Suzana, na ŵanyawo.
Yesu wakaŵapa ulongozgi ŵasambiri ŵake, ndipo wakaŵatuma kuti ŵakapharazgenge. Apo ŵakendanga mu Galileya mose, ŵanthu ŵanyakeso ŵanandi ŵakazgoka ŵasambiri na kubatizika. Ŵanthu ŵanandi chomene ŵakakhumbanga kuŵa ŵasambiri, lekani Yesu wakatenge ŵakuyana waka na munda uwo wacha kuti uvunike. Iyo wakati: ‘Pemphani Yehova kuti watume ŵantchito ŵanandi ŵakavune mbuto.’ Pamanyuma, wakasora ŵasambiri 70 ndipo wakaŵatuma ŵaŵiriŵaŵiri kukapharazga mu Yudeya mose. Iwo ŵakasambizganga ŵanthu ŵa mitundu yose vya Ufumu. Apo ŵasambiri ŵakawerangako, ŵakaŵa muchanya kuti ŵakamuphalire Yesu ivyo vikachitika. Dyabulosi wakatondeka kulekeska ntchito ya kupharazga.
Yesu wakawoneseska kuti para iyo wawelera kuchanya, ŵasambiri ŵake ŵalutizge ntchito yakuzirwa iyi. Wakaŵaphalira kuti: ‘Pharazgani makani ghawemi pa charu chose chapasi. Sambizgani ŵanthu Mazgu gha Chiuta na kuŵabatiza.’
“Nkhweneraso kukapharazga makani ghawemi gha Ufumu wa Chiuta ku misumba yinyake, pakuti ndicho nkhatumikira.”—Luka 4:43.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn